နေပြည်တော် ဗစ်တိုးရီးယား မုဒိမ်းမှု

နေပြည်တော် ဗစ်တိုးရီးယား မုဒိမ်းမှု သည် မြန်မာနိုင်ငံရှိ ပြည်သူအများကို အမျက်ဒေါသထွက်စေခဲ့သော နေပြည်တော်ရှိ Wisdom Hill မူကြိုကျောင်း၌ ဖြစ်ပွားခဲ့သည်ဟု ယူဆရသော ၎င်းမူကြိုကျောင်းမှ နှစ်နှစ်အရွယ် ကျောင်းသူလေး ဗစ်တိုးရီးယား၏ သက်ငယ်မုဒိမ်းမှုကို ခေါ်ဆိုခြင်းဖြစ်သည်။ ရဲတပ်ဖွဲ့သည် ၎င်းမူကြိုကျောင်းမှ ကြီးကြပ်ရေးမှူး၏ ယာဉ်မောင်းအဖြစ်လုပ်ကိုင်နေသည့် အောင်ကျော်မျိုး(ခ)အောင်ကြီးကို တရားခံအဖြစ် ဇူလိုင် ၄ ရက်နေ့တွင် တရားစွဲဆိုခဲ့သည်။ ဇူလိုင် ၆ ရက်တွင် ရန်ကုန်မြို့ရှိ ပြစ်မှုဆိုင်ရာစုံစမ်းစစ်ဆေးရေးဦးစီးဌာန ရုံးရှေ့တွင် လူထောင်ပေါင်းများစွာစုရုံးပြီး ရဲတပ်ဖွဲ့၏ ကိုင်တွယ်ဆောင်ရွက်ပုံနှင့်ပတ်သတ်၍ မကျေနပ်သည်များကို ဆန္ဒပြခဲ့ကြသည်။  

နိုင်ငံ့အကြီးအကဲများမှလည်း ပြည်ထဲရေးဝန်ကြီးဌာန နှင့် မြန်မာနိုင်ငံရဲတပ်ဖွဲ့ မှ တာဝန်ရှိသူများအား ဤအမှုကို တရားမျှတမှုရရှိစေရန် နှုတ်ဖြင့်မှာကြားခဲ့ပြီးဖြစ်သည်။

ဖြစ်ပွားခြင်း
၂၀၁၉ ခုနှစ် မေလ ၁၆ ရက်နေ့ ဗစ်တိုးရီးယားဟု အမည်ဝှက်ပေးထားသည့် ကလေးကယ် ကျောင်းမှပြန်လာပြီး ယင်းနေ့ညဘက်တွင် ဒဏ်ရာရရှိနေသည်ကို မိခင်ဖြစ်သူမှ သိရှိပြီး အစိုးရဆေးရုံမှလည်း အဓမ္မပြုကျင့်ခံရမှု၏ရလဒ်ဖြစ်ကြောင်း အတည်ပြုပြောကြားခဲ့သည်။  နောက်ရက်တွင် သူမ၏မိခင်သည် ရဲစခန်း၌ တိုင်ကြားချက်ဖွင့်လှစ်ခဲ့သည်။  

ရဲတပ်ဖွဲ့မှနေ၍ ယာဉ်မောင်း အောင်ကျော်မျိုး(ခ)အောင်ကြီး ကို ခေါ်ယူစစ်ဆေးခဲ့သော်လည်း မေလ ၃၀ ရက်နေ့တွင် ပြန်လွှတ်ပေးခဲ့သည်။ ဇူလိုင် ၂ရက် နေ့တွင် ပြန်လည်ဖမ်းဆီးခဲ့ပြီး ဇူလိုင် ၄ ရက်နေ့တွင် နေပြည်တော် ဒက္ခိဏသီရိ ခရိုင်တရားရုံးတွင် တရားစွဲဆိုခံခဲ့ရသည်။

ဖြစ်စဉ်နောက်ပိုင်းနှင့် သုံးသပ်ချက်များ 
အစိုးရမှ နေပြည်တော်ရှိ မူကြိုကျောင်း ၇ ကျောင်းကို ခေတ္တပိတ်ခဲ့သည်။ အင်တာနက်သုံးစွဲသူအများစုသည် မိန်းကလေးငယ်တစ်ဦး၏ အရိပ်ပုံစံပါရှိသော ပုံတွင် "Justice for Victoria"ဟု ခေါင်းစဉ်တပ်ထားသော ပုံကို Facebook profile picture အဖြစ်ပြောင်းလဲခဲ့ပြီး အမှုအတွက် တရားမျှတမှုကို ပါဝင်တောင်းဆိုခဲ့ကြသည်။ လူမှုကွန်ယက် အထူးသဖြင့် Facebook ပေါ်တွင် ပြည်သူအများမှ အစိုးရအနေဖြင့် ပါဝင်ရန်တောင်းဆိုခဲ့ကြပြီး အစိုးရဘက်မှလည်း အမှန်တရားပေါ်ထွက်လာစေရန် ကတိပြုခဲ့သည်။ 

ဇူလိုင်လ ၁ ရက်နေ့တွင် လူမှုဝန်ထမ်းဦးစီးဌာန သည် နေပြည်တော်တစ်ဝှမ်း Wisdom Hill အပါအဝင် မူကြိုကျောင်း ၁၀ ကျောင်းကို တည်ထောင်ခွင့်ပြုမိန့်မရှိဘဲ ဖွင့်လှစ်ထားသည့်အတွက် ပိတ်ပစ်ရန် ညွှန်ကြားချက် ထုတ်ပြန်ခဲ့သည်။

နိုင်ငံအဝှမ်း ဆန္ဒပြမှုများ
လူမှုကွန်ယက်သုံးစွဲသူများကမူ တစ်လကျော်ကြာမြင့်လာမှုနှင့် ရဲတပ်ဖွဲ့၏ လုပ်ထုံးလုပ်နည်းများကို ဝေဖန်ခဲ့ကြသည်။

ရန်ကုန်
ဇူလိုင်လ ၆ ရက်တွင် ထောင်ချီသော ဆန္ဒပြသူများသည် ရန်ကုန် ရှိ  ပြစ်မှုဆိုင်ရာစုံစမ်းစစ်ဆေးရေးဦးစီးဌာန ရှေ့တွင် စစ်ဆေးရာတွင် မြန်ဆန်မှုရှိရေး၊ တရားမျှတမှုရှိရေး၊ ပွင့်လင်းမြင်သာမှုရှိရေးတို့အတွက် ဆန္ဒထုတ်ဖော်ခဲ့ကြသည်။ ဦးဆောင်သူများက ဆန္ဒပြသူ ၆၀၀၀ ခန့်က အဖြူရောင်တီရှပ်များဝတ်ဆင်ကာ "ဗစ်တိုးရီးယားအတွက်တရားမျှတမှု" စသောဆိုင်းဘုတ်များကိုင်ဆောင် ဆန္ဒပြခဲ့ကြသည် ဟုဆိုသည်။

တောင်ကြီး
တောင်ကြီးမြို့တွင်လည်း ဇူလိုင်လ ၆ရက်နေ့၌ လူအင်အား ၁၀၀ခန့်ဖြင့် ဗိုလ်ချုပ်အောင်ဆန်းပန်းခြံမှ စူဠာမုနိဘုရားအထိ လမ်းလျှောက်ဆန္ဒပြခဲ့ပြီး ပြစ်မှုကျူးလွန်သူကို ထိထိရောက်ရောက် ပြစ်ဒဏ်ပေးရေးအတွက် တောင်းဆိုခဲ့ကြသည်။

ပြည်
ပြည်မြို့ တွင် ဇူလိုင်လ ၆ ရက်နေ့ ညနေ၌ လူအင်အား ၁၀၀ခန့်ဖြင့် ဗိုလ်ချုပ်မြင်းစီးကျောက်ရုပ်ရှေ့မှ ဗိုလ်ချုပ်လမ်းဘူတာရှေ့အထိ လမ်းလျှောက်ဆန္ဒပြခဲ့ပြီး ဆိုင်းဘုတ်၊ဗီနိုင်းများကိုင်ဆောင်ကာ အသံတိတ်ဆန္ဒပြခဲ့ကြသည်။

တောင်ငူ
တောင်ငူမြို့ တွင်ဇူလိုင်လ ၇ရက်နေ့ နေ့လယ် ၁၂ နာရီခန့်တွင် လူအင်အား ၃၀၀ခန့်ဖြင့် သမိုင်းဝင် ရွှေဆံတော်ဘုရားကြီး အရှေ့ဘက်မုခ်မှစတင် ထွက်ခွာပြီး ဗီနိုင်းများကိုင်ဆောင်၍ ကြွေးကြော်သံများ ကြွေးကြော်ကာ ဆန္ဒထုတ်ဖော်ခဲ့ကြသည်။

မန္တလေး
မန္တလေးမြို့တွင် ဇူလိုင်လ ၈ ရက်နေ့တွင် လူအင်အား ၁၀၀၀ ခန့်ဖြင့် မဟာအောင်မြေမြို့နယ် ၆၆ လမ်း၊၃၅ လမ်းမှ မနော်ရမ္မံပြည့်သူ့ဟစ်တိုင်ကွင်းအထိ ဆန္ဒပြခဲ့ကြသည်။ သုံးဘီးကား ၈၀ခန့်မှလည်း လာရောက်ပူးပေါင်းခဲ့သည်။ ဆန္ဒပြရာတွင် ဗစ်တိုးရီးယားအတွက် တရားမျှတမှုရှိရေး၊ တရားဥပဒေစိုးမိုးရေး၊ နောက်ထပ် ဗစ်တိုးရီးယားများ ထပ်မံမပေါ်ပေါ်စေရေး၊ သက်ငယ်မုဒိန်းမှု လျော့နည်းပပျောက်စေရေး စသဖြင့် ကြွေးကြော်ဆန္ဒပြခဲ့ကြသည်။

အခြာမြို့များ
မကွေးမြို့ တွင် ၂၀၁၉ ဇူလိုင် ၁၄ ရက် နံနက် ၉:၀၀ နာရီခန့်တွင် လူအင်အား ၅၀၀ ခန့်ဖြင့် ကန်သာရပ်ကွက် အေးစေတီအနီးမှ စတင်၍ ဗစ်တိုးရီးယားအတွက် တရားမျှတမှုရရှိရေး၊ နောက်ထပ်ဗစ်တိုးရီးယားများ ထပ်မံမပေါ်ပေါက်စေရေးအတွက် ဆန္ဒပြခဲ့ကြသည်။

ပုသိမ်မြို့ တွင် ၂၀၁၉ ဇူလိုင် ၁၄ ရက် နံနက် ၉:၀၀ နာရီခန့်တွင် လူအင်အား ၂၀၀၀ ခန့်ဖြင့် အမှုမှန် ပေါ်ပေါက်ရေး၊ ကလေးသူငယ်များ လွတ်လပ်လုံခြုံသည့် ပတ်ဝန်;ကျင် ရရှိရေးတို့အတွက် ဆန္ဒထုတ်ဖော်ခဲ့ကြသည်။

ဘားအံမြို့ တွင် ၂၀၁၉ ဇူလိုင် ၁၄ ရက် နံနက်ပိုင်းတွင် လူအင်အား ၃၀၀ ခန့်ဖြင့် ဗစ်တိုးရီးယားအတွက် တရားမျှတမှုရရှိရေး၊ ဖြောင့်မတ်မှန်ကန်သော တရားစီရင်ရေးအတွက် ဆန္ဒထုတ်ဖော်ခဲ့ကြသည်။

လားရှိုးမြို့ တွင် ၂၀၁၉ ဇူလိုင် ၁၄ ရက် နံနက်ပိုင်းတွင် လူအင်အား ၂၀၀ ခန့်ဖြင့် ဗစ်တိုးရီးယားအတွက် တရားမျှတမှုရရှိရေး၊ တရားဥပဒေစိုးမိုးရေးအတွက် ဆန္ဒထုတ်ဖော်ခဲ့ကြသည်။

ရုံးထုတ်စစ်ဆေးခြင်း

ပထမအကြိမ်
ဗစ်တိုးရီးယား အမှုနှင့် ပတ်သက်၍ ၂၀၁၉ ဇူလိုင် ၁၅ ရက်နေ့၌ နေပြည်တော် ဒက္ခိဏခရိုင်တရားရုံးတွင် ပထမဆုံးအကြိမ် ရုံးထုတ်ခဲ့သည်။ စစ်ဆေးခြင်းမရှိသေးပဲ ရှေ့နေကိုယ်စားလှယ်စာတင်ခြင်း နှင့် အခြားဥပဒေဆိုင်ရာကိစ္စရပ်များကိုသာ ဆောင်ရွက်ခဲ့ခြင်းဖြစ်သည်။

ကိုးကား

ရာဇဝတ်မှုများ